Danmark kan i yderste tilfælde slutte sig til den europæiske patentdomstol, selv om søndagens valg ender med flere nej-stemmer end ja-stemmer.

Det fastslog statsminister Helle Thorning-Schmidt (S) tirsdag under Folketingets spørgetime med henvisning til Grundlovens paragraf 42, stk. fem.

»Grundlovens regler er meget klare. Hvis det skal forkastes, så skal der være et flertal, der stemmer imod, og flertallet skal udgøres af mindst 30 procent (af alle stemmeberettigede, red.),« sagde statsministeren, der lægger sin tillid til, at vælgerne nok skal dukke op.

Ifølge Grundloven bortfalder lovforslaget, hvis et flertal ved folkeafstemningen stemmer imod forslaget. Men der er en væsentlig, ekstra betingelse, som er af betydning ved lav valgdeltagelse: For at lovforslaget skal bortfalde, skal nej-stemmerne udgøre mindst 30 procent af alle de stemmeberettigede.

Lovforslaget bortfalder altså ikke, hvis eksempelvis 25 procent af alle de stemmeberettigede stemmer nej og blot 15 procent stemmer ja.

Venstre-formand Lars Løkke Rasmussen (V) opfordrede under debatten i Folketingssalen Thorning til at respektere afstemningens resultat - uanset valgdeltagelsen.

»Det er vigtigt, at vi, der er positive over for EU - tager pejling af den skepsis, der er. Og til det hører altså, at et nej er et nej, og et ja er et ja,« sagde Løkke, der tilføjede, at det ville være »et godt signal« for fremtidens EU-debat.

Statsministerens er dog uforstående over for det synspunkt.

»Jeg undrer mig over, at Venstre så få dage inden valget har valgt en holdning, der afviger fra Grundlovens bestemmelser,« sagde Thorning.